
Искано финансиране от Община Бургас


	1. Заявление № 08-00-9957/07.04.2020 г. д-р Р. К. П.
	Документален филм
	Документален филм за художника Румен Статков. Съдържанието на филма ще разказва за биографията и художественотворческият път на бургаския художник. От екрана за нас зрителите той ще споделя мисли, чувства и философски разсъждения за изобразителното изкуство и как е намерил своя път в него. От графиките през акварела и пастела, великолепните портрети, и разнообразните композиции ще се докоснем до таланта на художника. Кадрите ще ни пренасят от миналото в настоящето през погледа и мислите на различните участници, свързани с неговия професионален и личен живот. Ще бъде показан и част от творческия процес при създаването на една картина - от възникването на идеята, до нейното осъществяване. Как в годините се е променял светогледа на автора, като е преминавал през различните жанрове на изобразителното изкуство. 
С този филм ще се продължи идеята да се разкрие пред публиката, че Бургас е раждал и продължава да ражда големи личности като: Апостол Карамитев, Христо Фотев, Стефан Диомов, а сега и Румен Статков.
	

	2. Заявление № 08-00- 10005/14.04.2020 г. Г. Н. Султанов – председател на СНЦ „АРТЕМ“
	Втори Международен Майсторски Клас
	Втори Международен Майсторски Клас
На Нобору Аомоти – Япония, Венцеслав Анастасов – България
Майсторският клас е насочен изцяло към възпитаниците на професионалните учебни заведения и школи по изкусва от Бургас, страната и чужбина. За младежите от Бургас, курсът е открит и напълно безвъзмезден. Класът има за цел подобряване на музикалните, артистичните и вокални умения на участниците, представянето им пред Бургаската публика, както и разкриване на възможностите им за професионална реализация. С тях работят изключителни специалисти в оперното изкуство - проф. Нобору Аомори – Япония, Венцислав Анастасов, Диан Чобанов – главен диригент, Любомир Дяковски – директор, Георги Султанов и проф. Галя Апостолова. Програмата на майсторския клас се състои в седем дневна индивидуална подготовка на участниците, три дни общи репетиции и два концерта, като първият е колоквиум под съпровод на пиано, а вторият с професионален оркестър.
На концерта с оркестър присъства комисия от художествени ръководители на Музикално-сценични институти от страната и чужбина с цел реализиране на младите изпълнители.
Първото издание на майсторския клас завърши с успешното професионално реализиране на 35% от участниците – процент конкуриращ се с най-престижните световни форуми с подобна насоченост. С този курс се развива визията на Бургас, като град даващ успешен професионален старт млади таланти.
	

	3. Заявление № 08-00- 10007/14.04.2020 г. И. К.
	МОЯТ СЪСЕД ПЕЛИКАН
Куклен спектакъл за деца и родители
	Спектакъл акция, в който публиката е активен участник.
С диалог и действие, актьор-кукловод и публиката, чрез взаимодействие ще опознаят живота на няколко птичи вида от бургаските езера. 
Пет птичи екземпляра 3D кукли, изпълнени като система кукли на маса с подвижни крайници и различни двигателни функции, ще разиграят кратки куклени етюди разказващи перипетиите на птиците  в света на хората. Куклите Могат да се раздвижват от актьор кукловод, а също и от публиката, с помощта на актьора кукловод. 
Същите кукли, освен обект на наблюдение, са и участници в игри. Целта е образователна – опознаване конкретния птичи вид.
Чрез игрите децата ще бъдат реален участник в спектакъла. 
Музикален фон на спектакъла са естествени звуци от природата и записани музикални инструменти, конкретни за всяка птица. Идеята е да се разкрие света на езерните обитатели  в реалният им ритъм. 
Спектакълът е опит да станем съпричастни към ежедневието на птиците. 
	

	4. Заявление № 08-00- 10008/14.04.2020 г. А. Бачурова – управител на ВИП МЕДИЯ ФИЛМ ЕООД
	„СЛУЧАЯТ БУРГАС“
	„СЛУЧАЯТ БУРГАС“ е проект за пълнометражен документален филм, посветен на 3-те години 1957- 60, наречени още “явлението Бургаски театър“, останало без аналог в културната ни история.
С документи, архивни видеа, разкази от първо лице и съхранени интервюта приживе с голяма част от действащите лица, филмът проследява трите години „ерес“, случили се след събирането в бургаския театър през 1957-ма година на четворката Вили Цанков, Леон Даниел, Юлия Огнянова и Методи Андонов... И идеологическият погром над тях, извършен през 1960.
Формат: DCP, HD; Продължителност: 60’; Сценарий Антоанета Бачурова; Режисьор Владимир Люцканов
	











	5. Заявление № 08-00- 10015/16.04.2020 г. П. Х. А.
	„ДОМЪТ НИ”
	Мини кукленият спектакъл „Домът ни“ ще е едно много специално, лично и емоционално преживяване, защото ще е спектакъл само за един зрител. Тази кратка театрална форма ще предизвика интереса и любопитството на всеки, заради уникалността на изживяването и факта, че то се случва единствено и само за него.
Зрителят ще заема своето място пред театралната къщичка и ще може да наблюдава случващото се през специален отвор, а ще чува с помощта на аудио-слушалки. Завесата се отваря, за да му покаже как гората се „събужда, живее и заспива“ всеки ден. Но той не само ще види хармоничния живот в гората, но и ще я „почувства“ - ще чуе нейните звуци, ще вдиша аромата на горската утрин, ще усети горския вятър и полъха на крила, защото в спектакъла ще бъдат използвани специални ефекти, симулиращи природни явления (дъжд, мъгла вятър), мирис и допир.
Очакванията са с мини-спектакъла „Домът ни“ да се провокира любознателност и изследователски дух в децата. Веднъж „намерили” пътя към Природата те ще осъзнаят колко е важно да пазят своя дом – Планетата Земя.
	

	6. Заявление № 08-00- 10020/21.04.2020 г. Л. К.
	„НЯМА ФИЛМ”
	„Няма филм” е приятелска комедия, в която зрителят следва приключенията на Лъчо, Микроба и Мая, чиито опити да съберат пари за X-box ги вкарват в редица странни ситуации, където са принудени да мислят бързо, да вземат трудни решения и да се изправят пред последствията им.
Форматът на произведението е кратък филм с предвидена дължина от 20 до 25 минути, в края на които рязка смяна в тона оставя публиката в размисъл. 
Разказът разглежда теми като приятелство, семейство, социалност /антисоциалност, домино ефект, конфликтът между ред и хаос и невинните му жертви./
Екипът се оглавява от Любен Кюркчиев - оператор на свободна практика в Китай от 2013 г. насам, сценарист, режисьор, продуцент, оператор и монтажист на редица кратки филми, участвали в международни фестивали.
Проектът включва премиера и Q&A с режисьора и част от екипа в Бургас, както и участия в национални и международни кинофестивали.
	

	7. Заявление № 08-00- 10036/27.04.2020 г. Г. Д.
	Нов Бургас – Отвъд хоризонта
	Първият съвместен проект между НХА и сдружение “Нонсофия” поставя на фокус работата на неколцина автори и техните търсения в полето на геометричната абстракция. Общото помежду им е любопитният факт, че макар и от различни поколения и степен на разпознаваемост, всички те са родени или отраснали в Бургас. Както става ясно от самото заглавие, изложбата изследва когнитивното въздействие на морския хоризонт като метафизична величина върху въображението им или казано по друг начин, върху тяхното концептуално мислене. 
Основен мотив за осъществяването на тази изложба е провеждането на образователни ателиета с децата на Бургас във възрастовата граница между 5 и 11 години. В рамките на изложбата се предвиждат 8 бр. отворени работилници, в които децата ще опознаят и приложат в работата си принципите на геометричното изкуство
"Нов Бургас: Отвъд хоризонта" ще се открие в експозиционното пространство на НХА, Филиал Бургас.
	

	8. Заявление № 08-00- 10041/28.04.2020 г. Т. С. – музикант 
	„Слушай“ – уличен концерт за китара, перкусии, чело и глас
	Проектът предвижда представяне на авторски албум „Прегърнат облак“ на Теодора Станчева и гост-музиканти в градска среда.
Селекция от 10 авторски песни ще бъде представена пред публика в района на Морска гара - Бургас. Пространството около изпълнителите ще бъде адаптирано за безопасно, според извънредната ситуация, разполагане на публика. Концертът ще бъде заснет и промотиран в интернет пространството.
	

	9. Заявление № 08-00- 10042/28.04.2020 г. П. С.
	Movement in Deep/Движение в дълбочина
	Съвременен танцов спектакъл, фокусиран върху образите на дълбоко движение, в търсене на връзката между съзнание и тяло. В съдържанието на спектакъла ще бъдат използвани движенчески практики с холистична ориентация или древен произход, които рефлектират в съвремието. Проектът изследва още комуникацията между творец и зрител, невидимото влияние, което изкуството създава и как нивото на съзнание, вложено в творбата, достига до публиката.
Спектакълът ще бъде филмиран и представен в интерактивна среда или открито пространство в Бургас.
	

	10. Заявление № 08-00- 10045/29.04.2020 г. Ж. Г.
	Морски фест „НА БОРДА“
	Морето! Най-голямото събитие!“ Тези първи слова от едно от най-хубавите стихотворения на великия бургаски поет Христо Фотев ни вдъхнови към Морски фест „На борда“. Именно морето е било вдъхновението за много артисти, художници, поети и продължава да бъде. Морето е и култура, която трябва да се придава и на следващите поколения.  Морето не е даденост, то трябва да се пази от всички ни като съкровище в сърцето, за да го имаме, за да го имат и тези след нас. Морето, онази необятна синя шир, събрала в себе си милиони истории,  спомени и човешки съдби.
Идеята е да се разкрие Морето през погледа на бургаски художници, музиканти и поети, да се потопят децата във вълнуващи игри, пленер на открито, танци и песни. 
	

	11. Заявление № 08-00- 10049/29.04.2020 г. Ж. П.
	„ПОЕТИЧНИ ТЕЛА”
	„Поетични тела” е проект за 3 нови продукции от сферата на съвременния танц и хореография, който цели да насочи вниманието към самото значение на работния артистичен процес в танцовото изкуство и неговата важност да съществува и да бъде практикуван.
В него си сътрудничат 3-ма международни хореографа Жана Пенчева, Александар Георгиев, Дарио Дамас и музикалния артист Цветан Момчилов. Техния процес ще завърши с публична презентация в пространства на Младежки Културен Център, град Бургас. Плануваният период за реализация е от 1-ви септември –  31-ви октомври 2020 г.
Освен крайната публична презентация, в рамките на 3 дни участниците хореографи ще споделят с желаещи своите артистични практики, в които те ще могат да се включат.
Фокусът, в тази поредица от танц е към телата, които наблюдаваме като поетични и тяхното съвместно съществуване, през призмата на съвременната хореография и музика.
Този проект е следващ от поредица артистични колаборации на споменатите артисти, които са се превърнали в утвърдено партньорство.
	

	12. Заявление № 08-00- 10050/30.04.2020 г. П. Й.
	„Музикални прозрения в Сарафово“
	„Музикални прозрения в Сарафово“ е общностен проект, който цели развитието на културата в квартал Сарафово чрез опознаване на различни музикални инструменти и чрез първото изпълнение в града на група „Основно ветрове“.
На 25 октомври, в залата на НЧ „Ангел Димитров“ ще се проведе среща между зрящи и незрящи младежи и четирима бургаски и софийски музиканти. По време на тази тричасова среща водещите музиканти ще демонстрират екзотични инструменти и чрез въпроси и отговори ще насърчат младежите в бъдещето им творческо развитие. Всички ще могат да създадат един общ ритъм и да звукоизвличат. Това ще бъде едно своеобразно обучение по ритъм. Акцентираме върху съвместната работа на зрящи и незрящи деца, за да покажем равнопоставеността и потенциала на слепите хора.
Във вечерта на 25 октомври ще се проведе концерт на „Основно ветрове“ - една от най-новите и атрактивни групи на българската етно сцена. Публиката ще се наслади на обработен български фолклор с примеси от азиатски и индийски влияния и музикални инструменти. В две от песните участие ще вземе хорът на Съюза на слепите в Бургас.
Локацията е неслучайна. Проектът иска да покаже възможността за организиране на атрактивни събития извън централната част на Бургас. От друга страна това е прекрасна възможност за развитието на културата и публиката в Сарафово, защото ще се покаже една нетипична и нова група за квартала. 
	

	13. Заявление № 08-00- 10051/30.04.2020 г. С. Стоянова – председател на управителния съвет на сдружение в обществена полза „СОЛЕНИ ВЕТРОВЕ“, гр. Бургас
	XII Летни празници на изпятата поезия „Солени ветрове“
	Летни празници на изпятата поезия «Солени ветрове» е най-големият международен фестивал на поетите с китара /бардове/ в България, чиято цел е да представи стойностната авторска песен, да стимулира творчество насочено към процесите в гражданското ни общество. „Солени ветрове" имат неповторимата атмосфера на поезия и акустична музика в съчетание с искреност, индивидуалност и фантазия.
Фестивалът е с представителен и конкурсен характер. Единствен в страната с разработени оригинални творчески концепции. Програмата включва следните музикално-поетични спектакли, разпределени в три дена:
1. „Песента на изгрева / The sunrise song“ - концерт за авторски песни и кавъри. Участници — младежи до 35 години и групи. 
2. „Песента на барда“ част - концерт, включващ по 2 нови авторски песни от участник.
3. „Кучешката вахта“ — концерт с авторски сатирични и хумористични песни и пародии, скечове, и много хумор.
4. „Бардовете по света“ — концерт на чуждестранните участници и изпълнения на кавъри на известни песни на български и чуждестранни бардове.
5. „Песента на барда“ II част.
6. „Срещу вятъра” — Конкурс за нова авторска песен, изразяваща активна гражданска позиция, написана през последните две години. Присъжда се само една награда „Срещу вятьра".
7. „Владимир Висоцки“ — концерт посветен на 80 годишнината от смъртта на барда.
8. Обявяване резултатите от конкурса и награждаване;
9. „Черният пясък” — финалната песен, по текст и музика на Христо Граматиков, изпълнена от всички участници.
	

	14. Заявление № 08-00- 10052/30.04.2020 г. С. М. А.
	„Лятна фолклорна академия“
	Проектът „Лятна фолклорна академия“ е културно-образователна програма за деца от ромски произход на възраст от 7 до 12 години. Ще се реализира в периода от 06 юли до 06 септември 2020 г., всеки делничен ден от 10:00 до 12:00 часа.
Българският фолклор е неизчерпаема съкровищница от мъдрост, ценности и добродетели. Той създава усещане за национална принадлежност, за сигурност и стабилност чрез традициите и обичаите. Достъпен е за възприемане и стимулира познавателната активност на децата, затова той е безценен източник на възпитание на личностни качества.
Идеята на проекта е практическо запознаване на ромските деца с българския фолклор, с неговата специфика, красота и многообразие на музиката, песните и танците. 
Ще се провокират творческия импулс и изява у децата. Ще имат възможност да разширят своя мироглед, да се докоснат до магията на българския фолклор. Всяка седмица от периода на проекта е организирана, включвайки запознаване със словесния фолклор в цялото му многообразие от приказката до пословицата и поговорката, с народна музика — песни, танци и инструменти от народния оркестър, приложно и изобразително изкуство, народни игри, излети, екскурзии и посещения на музеи и забележителности в околностите на Бургас. 
Проектът ще завърши със представителна изява на всички участници, която ще се проведе на 06.09.2020 г.
	

	15. Заявление № 08-00- 10054/30.04.2020 г. И. В. Д.
	„Бургаски Музикални Вечери“
	„Бургаски Музикални Вечери“ ще продължи да радва бургаската и чуждестранната публика представяйки нови, както и вече утвърдени и обичани от Бургас артисти с разнообразна и иновативна програма от класическа музика, като основни акценти ще бъдат честванията на едни от най-значителните юбилеи в световен мащаб — 250 годишнината от рождението на Лудвиг ван Бетовен и 210 годишнината от рождението на полския композитор Фредирик Шопен и на немския автор Роберт Шуман.
По този начин ”Бургаски Музикални Вечери“ ще продължи да приобщава черноморския ни град към най-елитните музикални центрове в света като отбележи празника чрез творчески срещи на световно известни музиканти с изпълнения на творби от Бетовен, Шопен, Шуман и други автори в три последователни вечери.
	

	16. Заявление № 08-00- 10058/30.04.2020 г. А. А. Г.
	Късометражен филм
„Да се завърнеш в Бургас“
	Целта на късометражния филм „Да се завърнеш в Бургас“ е да покаже по лесен и достъпен начин, колко много се е променил Бургас за последните 15 години. Ще се заснемат най-емблематичните места в града, като на всяка локация ще се показват и снимки, как са се променили тези места през годините. Една от целите е да се покаже, колко се е подобрил Бургас и как се е превърнал в европейски процъфтяващ град. Водещ във филма ще бъде младия артист Артьом Анатолиевич — ARTi. Във филма ще бъдат представени известни личности на Бургас и мотивацията им да бъдат част от културата на града. Основното съдържание ще включва интервюта на тема “Избирам да живея в Бургас“, както и големите инфраструктурни промени, които са се осъществили в града през последните години.
	

	17. Заявление № 08-00- 10059/30.04.2020 г. В. А. К.
	„Арт денди и еко-френдли”
	Бургаски художници  ще трансформират и декорират лични аксесоари, дрехи или вещи, донесени от хората. Хората ще могат да донесат старото си дънково яке, някой шал, чанта или пък кецове, които да бъдат изрисувани и декорирани. Запалените фенове пък ще могат да получат надпис, с ръчен калиграфски шрифт на любимата си група или отбор.
Посетителите също ще могат да изберат и донесат аксесоари за дома [малка закачалка, абажур или кутия зя бижута, които да бъдат преобразени; или пък любимата порцеланова чаша за кафе, която да бъде изрисувана и калиграфски надписана. Така използването на стари и забравени предмети може да се окаже доста удачно, но и да се постигне ефекта на стила Шаби Шик /Shabby Chic, в превод от англ. „износен шик”/.
Събитието ще породи интерес сред възможно най-широка публика, пораждайки приятни емоции сред жителите и гостите на Бургас, научавайки ги как да творят, но и как да рециклират по забавен и артистичен начин своите вещи.
	

	18. Заявление № 08-00- 10060/30.04.2020 г. К. Я. Т.
	„60+1“
Юбилейна изложба 
Бургас - Прага на бургаския художник Кръстю Тодоров - Кеца
	Проектът „60+1“ е по повод две важни годишнини в живота на един от изявените бургаски художници Кръстю Тодоров - Кеца: 60 годишен юбилей (2019) и 35 години професионална творческа дейност. Определян като майстор на гротеската, с деликатно чувство за хумор и със свой характерен, разпознаваем стил, авторът се е превърнал в един от емблематичните художници на Бургас, с принос за развитието на културния живот в града ни и неговото популяризиране, като част от културния му елит.
Проектът предвижда изложба, каталог, презентация и виртуална изложбата - кратък филм. Премиерата на юбилейната изложба ще е в залата на Дружество на бургаските художници, а след това същата колекция е поканена от БКИ в Прага (Чехия) и ще бъде експонирана в галерията на института, разположена в сърцето на града. Идеята на изложбата е да обобщи основните сюжети в картините на Кеца, развити в творческите му търсения през годините, изпълнени с изключителна естетика и професионализъм, а чрез каталога събитието остава в културната памет на Бургас. 
Предвидената виртуална изложба е провокирана от необичайната ситуация, в която попадна света и ще даде възможност събитието да стигне до широк кръг от ценители на изящните изкуства, дори да не стигне до залите.
Проектът „60+1“ не е просто лично честване, а културно събитие, силно повлияно от артистичната атмосфера на Бургас. 
	
























	19. Заявление № 08-00- 10061/30.04.2020 г. Д. Вътев – председател на дружество на художниците – Бургас
	„Графични срещи край морето“

	„Графични срещи край морето“
 е форум който ще събере в екип представители на най-висшия ешелон в областта на изобразителното изкуство. Сътрудничеството между две от най-значимите и мащабни организации в регионлен и национален мащаб, ще покажат добрите практики в създаването на изящни произведения, представянето пред публика и педагогическите процеси в работата със студентите. Като резултат ще бъдат създадени десет различни графични листа, изпълнени в техика. Ще се организира представителна изложба след завършване на проекта, ще раздадат няколко награди на публиката. Колекция от десет графики ще стане собственост на Община Бургас. Събитието ще получи национален отзвук. Показването на високия стил в изобразителното изкуство е особено ценно и полезно, за формиране на ценностна система на нацията.  
	

	20. Заявление № 08-00- 10062/30.04.2020 г. Г. Динев – директор на Бургаска Художествена Галерия „Петко Задгорски“
	„Регионална изложба Акварел“
	Регионална изложба Акварел се организира за първи път в БХГ „Петко Задгорски" и ще се проведе през месеците юли и август. В изложбата могат да вземат участие всички художници от окръг Бургас – Сливен, Хасково, Ямбол. Изложбата няма тема, което позволява на авторите да интерпретират различни сюжети и теми с помощта на акварелната техника в чистия и вид / без колаж, смесена техника и дигитални медии/.
По време на изложбата, в определени дни от седмицата, посетителите ще имат възможност да се запознаят на живо с техниката акварел. В „работилница за деца" във възрастова граница от 5 до 12 години, ще изработят, под напътствията на професионалисти, свой акварелен шедьовър, подпомаган от техниката колаж. Изработените творби /картички/ на тема „Слънчево лято в Бургас“ ще бъдат експонирани в залата с изложбата, на стативи в пространството.
Целта на тази изложба е да се разпространи и популяризира техниката акварел, както и да се проследи развитието и в наше време сред поколения на творци от различна възраст.
	

	21. Заявление № 08-00- 10063/30.04.2020 г. И. О. Б.
	„Inside/Отвътре“
	Изкуство в дистанция. Проектът Inside/Отвътре е реакция на художниците към настоящата ситуация с COVID – 19. Представени са четири изображения/картини, четири гледни точки на авторите, които живеят и реагират в това време на промени. 
Представянето на творбите по витрините на Дружество на художниците – Бургас ще засили усещането за изолация към пространствата, представящи култура и същевременно ще е в реална дистанция към зрителя.
	










	22. Заявление № 08-00- 10071/04.05.2020 г. „Френе Бургас“ ООД
	Фестивалът „(Не)Възможното образование“
	Фестивалът (не)Възможното образование предвижда провеждане на кинопрожекции на документални филми на тема образование, дискусии сред участниците след всяка прожекция и работилници за учители за предаване на практически умения в областта на алтернативното и иновативно образование. Фестивалът има за цел да адресира дефицита в медийното и обществено пространство на достатъчна като обем и достъпност информация за разнообразните форми, по които образованието може да се случва, има амбицията да предизвика дискусии на тема образование, насочени към корените на наблюдаваните проблеми и възможните решения, както и да обедини основните субекти в учебния процес: учители, ученици и родители. Търсената промяна е да се повиши разбирането на обществото за това, че има повече от един начин за образоване, че тези разнообразни възможности се практикуват от много години и имат доказани положителни резултати или най-малкото да бъдат предизвикани участниците да мислят за образование и да припознаят темата като изключително важна за бъдещето на всички ни.
	



